กลุ่มอสังหาริมทรัพย์น่าซื้อ
ซิตี้กรุ๊ปและบริษัทหลักทรัพย์ (บล.) ดีบีเอส วิคเคอร์ส มีมุมมองเป็นบวกต่อกลุ่มอสังหาริมทรัพย์ไทยที่รุกเปิดตัวโครงการปีนี้อย่างต่อเนื่อง โดยเฉพาะในต่างจังหวัด โดยซิตี้กรุ๊ปให้เลือกซื้อหุ้นบริษัท ควอลิตี้เฮ้าส์ (QH) และบริษัท แอล.พี.เอ็น.ดีเวลลอปเมนท์ (LPN)
11 ม.ค. 2556

ซิตี้กรุ๊ปและบริษัทหลักทรัพย์ (บล.) ดีบีเอส วิคเคอร์ส มีมุมมองเป็นบวกต่อกลุ่มอสังหาริมทรัพย์ไทยที่รุกเปิดตัวโครงการปีนี้อย่างต่อเนื่อง โดยเฉพาะในต่างจังหวัด โดยซิตี้กรุ๊ปให้เลือกซื้อหุ้นบริษัท ควอลิตี้เฮ้าส์ (QH) และบริษัท แอล.พี.เอ็น.ดีเวลลอปเมนท์ (LPN)
ทั้งนี้ 3 บริษัทอสังหาริมทรัพย์หลัก ทั้ง LPN บริษัท พฤกษาเรียลเอสเตท (PS) และบริษัท แสนสิริ (SIRI) มีแผนรุกเพิ่มยอดขาย โดย LPN จะเปิดตัวโครงการคอนโดมิเนียม 13 แห่ง และ 5 โครงการทาวน์เฮาส์ มูลค่า 2.2 หมื่นล้านบาท และตั้งเป้ายอดขาย 2 หมื่นล้านบาท เพิ่มขึ้น 19% PS จะเปิด 78 โครงการ มูลค่า 5.5 หมื่นล้านบาท และเป้าหมายยอดขาย 3.54 หมื่นล้านบาท เพิ่มขึ้น 21%
SIRI ตั้งเป้าเปิดตัวโครงการอย่างน้อย 45 แห่ง มูลค่า 6.06 หมื่นล้านบาท เพิ่มขึ้น 6.4% และเป้าหมายยอดขาย 4.86 หมื่นล้านบาท เพิ่มขึ้น 14% สูงสุดในกลุ่ม
บริษัท แลนด์ แอนด์ เฮ้าส์ (LH) QH บริษัท เอเชี่ยน พร็อพเพอร์ตี้ ดีเวลลอปเม้นท์ (AP) และบริษัท ศุภาลัย (SPALI) ที่ยังไม่มีแผนรุกตลาดปีนี้ออกมา แต่ซิตี้กรุ๊ปเชื่อว่าจะมีแผนเชิงรุกตามมุมมองมหภาคที่เป็นบวก
ผู้ประกอบการอสังหาริมทรัพย์ได้ตั้งเป้าหมายเติบโตยอดขายเป็นเลขสองหลัก และขยายธุรกิจออกไปจากตลาดหลัก โดย PS กลับเข้าสู่เวทีตลาดคอนโดมิเนียม ตั้งเป้าหมายเปิดตัว 13 โครงการในปีนี้ มากกว่าปีก่อนที่เปิดตัวเพียง 4 โครงการ ด้วยความพร้อมที่ก่อสร้างโครงการด้วยบริษัทก่อสร้างของบริษัทเอง
SIRI วางแผนขยายธุรกิจเข้าสู่ตลาดล่าง ทั้งบ้านเดี่ยวและทาวน์เฮาส์ และรุกส่วนแบ่งตลาดของ PS และ LH ด้าน LPN ผู้ประกอบการคอนโดมิเนียมจะเพิ่มรายได้จากทาวน์เฮาส์ จาก 670 ล้านบาทในปีก่อน เพิ่มขึ้น 49% เป็น 1,000 ล้านบาท ในปีนี้
ทั้งนี้ ผู้ประกอบการส่วนใหญ่รุกตลาดต่างจังหวัดจากการที่ผู้ประกอบการรายใหญ่ 7 รายดาหน้าออกไปขยายงาน โดย SIRI รุกหนักใน 11 จังหวัด จากปีก่อนรุกแค่ 6 จังหวัด โดยคาดว่ายอดขายในต่างจังหวัดจะเป็นแรงขับเคลื่อนยอดขายในปีนี้ หรือ 30% ของยอดขายทั้งหมด
PS มีแผนจะรุกต่างจังหวัดมากขึ้น แต่สัดส่วนยังแค่ 11% ของเป้าหมายยอดขายทั้งหมด ด้าน LPN มีแผนรุก จ.ชลบุรี โดยตั้งเป้ายอดขาย 4,200 ล้านบาท เทียบ SIRI ที่มีลูกค้าเป็นคนกรุงเทพฯ ที่ต้องการบ้านหลังที่สอง ขณะที่ SPALI LPN และ LH ยังมีความต้องการซื้อจากคนท้องถิ่น
“จันทร์เพ็ญ ศิริธนารัตนกุล” นักวิเคราะห์ บล.ดีบีเอส วิคเคอร์ส มองว่า ในปี 2555 หุ้นในกลุ่มอสังหาริมทรัพย์เป็นกลุ่มที่เคลื่อนไหวดีที่สุดในตลาดหลักทรัพย์ โดยปรับตัวขึ้นถึง 79% เทียบกับดัชนีหุ้นไทยที่ปรับตัวขึ้น 39%
“เรายังคงมีมุมมองเชิงบวกต่อกลุ่ม ในปี 2556 โดยได้แรงหนุนจากการเติบโตของเศรษฐกิจที่แข็งแกร่ง อัตราดอกเบี้ยที่อยู่ในระดับต่ำ โครงการใหม่ที่เตรียมเปิดตัวอย่างต่อเนื่อง และยอดการโอนคอนโดมิเนียมที่เพิ่มสูงขึ้น”
แนวโน้มสำคัญคือผู้ประกอบการในกลุ่มพัฒนาอสังหาริมทรัพย์รายใหญ่ ที่ขยายตัวไปยังตลาดในต่างจังหวัด และการพัฒนาโครงการใหม่ตามแนวรถไฟฟ้า
ดังนั้น จึงคงน้ำหนักมากกว่าตลาดกลุ่มอสังหาริมทรัพย์ เพราะชื่นชอบที่บริษัทมีกำไรที่ชัดเจน มีแนวโน้มการเติบโตที่แข็งแกร่งและมีมูลค่าที่น่าสนใจ หุ้นที่แนะนำคือ QH, PS, AP, SIRI และบริษัท เอสซี แอสเสท คอร์ปอเรชั่น (SC)
ทั้งนี้ คาดว่ากำไรของกลุ่มจะเพิ่มขึ้น 22% ในปี 2555 และ 18% ในปี 2556 โดยคาดว่าผู้ประกอบการอสังหาริมทรัพย์รายใหญ่ อาทิ QH, SIRI, PS, AP และ SC จะมีการเติบโตของกำไรอย่างแข็งแกร่งในช่วงสองปีนี้ โดยกลุ่มผู้ประกอบการเหล่านี้มีงานที่พร้อมที่จะรับรู้เป็นรายได้คิดเป็นกว่า 50% ของประมาณการรายได้ของเราในปี 2556